TFEXไตรมาสแรกคึกเทรด7.7หมื่นสัญญา/วัน
TFEX เผยไตรมาสแรกปีนี้ ปริมาณการซื้อขายหนาแน่นเพิ่มขึ้นถึง 75.98% สอดคล้องกับความร้อนแรงของตลาดหุ้น
4 เม.ย. 2556

TFEX เผยไตรมาสแรกปีนี้ ปริมาณการซื้อขายหนาแน่นเพิ่มขึ้นถึง 75.98% สอดคล้องกับความร้อนแรงของตลาดหุ้น
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) เปิดเผยว่าไตรมาสแรกปี 2556 ผลการดำเนินงานของ TFEX อยู่ในระดับที่น่าพอใจ โดยมีปริมาณการซื้อขายรวมทั้งสิ้น 4,781,341 สัญญา หรือเฉลี่ย 77,118 สัญญาต่อวัน เพิ่มขึ้นถึง 75.98% จากปริมาณการซื้อขายเฉลี่ยปี 2555
ทั้งนี้ ความนิยมหลักอยู่ที่ Stock Futures ซึ่งในช่วง 3 เดือนแรก มีการซื้อขายเฉลี่ยสูงถึงวันละ 41,626 สัญญา เพิ่มขึ้นกว่าสามเท่าจากปี 2555 ที่วันละ 8,849 สัญญา เนื่องจากผู้ลงทุนเลือกใช้ทั้งเพื่อเพิ่มผลตอบแทนและบริหารความเสี่ยงในภาวะที่การซื้อขายหุ้นมีความร้อนแรงและมีการแกว่งตัวสูง ประกอบกับการที่ TFEX ปรับปรุงวิธีการกำหนดจำนวนถือครองสูงสุด (Position Limit) ให้สะท้อนกับขนาดของหุ้นอ้างอิงมากยิ่งขึ้น ผู้ลงทุนจึงสามารถใช้ Stock Futures เพื่อบริหารพอร์ตการลงทุนได้อย่างมีประสิทธิภาพจากหุ้นอ้างอิง 50 หุ้นในปัจจุบัน
สำหรับ SET50 Futures มีปริมาณซื้อขายเฉลี่ย 20,189 สัญญาต่อวัน เพิ่มขึ้น 22.60% จากปีก่อนหน้า ส่วน Gold Futures มีปริมาณซื้อขายเฉลี่ย 13,692 สัญญาต่อวัน ลดลง 7.91% เมื่อเทียบกับปี 2555
นางเกศรา กล่าวว่า  ในปีนี้ TFEX ได้เดินหน้าความรู้และสร้างฐานผู้ลงทุนคุณภาพอย่างต่อเนื่อง โดยได้จัดโครงการ TFEX Challenge Academy ให้ความรู้อย่างเข้มข้นและเปิดโอกาสให้มีการทดลองซื้อขายเสมือนจริงผ่านโปรแกรมจำลอง พร้อมมีโบรกเกอร์คอยเป็นพี่เลี้ยงให้คำปรึกษาและแนะนำอย่างใกล้ชิด ซึ่งรุ่นที่ 1 ได้รับการตอบรับและประสบความสำเร็จเป็นอย่างดี และกำลังเปิดรับสมัครรุ่นที่ 2 และรุ่นที่ 3
นอกจากนี้ TFEX ยังเตรียมจัดงาน “TFEX Open House: ติวเข้ม ความรู้ สอนมือใหม่ซื้อ-ขายอนุพันธ์” เพื่อสนองความต้องการของผู้ลงทุนในการหาความรู้เกี่ยวกับผลิตภัณฑ์ใน TFEX ที่มีมากขึ้น โดยเน้นการให้ความรู้อย่างต่อเนื่องทุกไตรมาส โดยครั้งแรกจะจัดขึ้นในวันที่ 27-28 เมษายน 2556 เวลา 10.00-17.00 น. ที่ศูนย์การประชุมแห่งชาติสิริกิติ์ และล่าสุดได้เปิดตัวเว็บไซต์ เพื่อเป็นแหล่งความรู้และให้บริการข้อมูลการลงทุนแบบ Online สำหรับผู้ที่สนใจลงทุน